**A Ford bemutatja a még erősebb, takarékosabb, kifinomultabb és intelligensebb Rangert – Európa legkelendőbb pickupjának legújabb változatát**

* Az új Ford Ranger még a 9 százalékkal alacsonyabb üzemanyag-fogyasztás mellett is nagyobb teljesítményt kínál. Az autóban fejlett konnektivitási és vezetéssegítő technológiák is megjelennek
* Az erős és kifinomult 2,0 literes EcoBlue dízelmotorból 213 lóerős Bi-turbo változat is rendelhető, és a kínálatban egy kategóriaelső új, 10 fokozatú automata sebességváltó is szerepel
* A Gyalogosészlelővel kiegészített Ütközésre Figyelmeztető rendszer és az Intelligens Sebességhatároló alapfelszerelésként kerül Európa legkelendőbb pickupjába, amihez Aktív Parkolóasszisztens és könnyen felhajtható platóhátfal is rendelhető

**KÖLN, Németország, 2019. január 23.** – A Ford ma mutatja be először az új Ford Ranger pickupot, amely még magasabb teljesítményt, kedvezőbb üzemanyag-fogyasztást, kifinomult működést és fejlett vezetéssegítő technológiákat kínál az európai vásárlók számára a 2019-es év második felétől.

Európa legkelendőbb pickupjának\* új, stílusos és sokoldalú változatát immár a 2,0 literes EcoBlue dízelmotor hajtja, amelynek emisszióját szelektív katalizátor (SCR) javítja, és amely az új 10 fokozatú automata sebességváltóval kombinálva 9 százalékkal kevesebbet fogyaszt. Az új Ranger motorkínálatának csúcsán a 2,0 literes EcoBlue blokk Bi-turbo változata áll majd 213 LE teljesítménnyel és 500 Nm forgatónyomatékkal (ez 13 LE-vel és 30 Nm-rel több, mint a jelenlegi 3,2 literes TDCi dízelé), ami kiváló vontatási képességgel ruházza fel a járművet.

A Regular Cab, Super Cab és Double Cab kivitelekben kapható új Ranger már alapáron négykerékhajtású, és olyan új megoldásokat kínál a professzionális és szabadidős felhasználáshoz, amelyek még magasabb szintre emelik az autó kényelmét és praktikumát. Jó példa erre a SYNC 3 csatlakozási rendszer vagy a későbbielben a FordPass Connect fedélzeti modem.

Kategóriájában a Ranger az első modell, amelybe alapfelszerelésként kerül a Gyalogosészlelővel kiegészített Ütközésre Figyelmeztető rendszer és az Intelligens Sebességhatároló. A vásárlók ezentúl Aktív Parkolóasszisztenst is rendelhetnek a modern vezetéssegítő technológiák már eddig is meglévő széles kínálata mellett, amelyeket arra fejlesztett ki a Ford, hogy csökkentsék a vezetés stresszét, és segítsenek elkerülni a baleseteket, vagy mérsékeljék azok súlyosságát.

A Double Cab karosszériás, nagy teljesítményű Ranger-változatok kifinomult működését Aktív Zajcsökkentés támogatja. A zászlóshajónak számító Ranger Wildtrak és a luxuskivitelű Ranger Limited modellekhez olyan új, prémium tételek is rendelhetők, mint a könnyen felhajtható platóhátfal.

A Ranger kategóriaelső gázlómélysége 800 mm, hasmagassága 230 mm, így ez az autó még a legkeményebb terepeket is könnyedén legyűri. 29 fokos első és 21 fokos hátsó terepszögének köszönhetően az új Ranger vezetői a meredek terepakadályokat is magabiztosan győzhetik le.

Az autó off-road képességeihez méltó a 3.500 kg-os maximális vontatási képesség és az akár 1.252 kg hasznos teherbírás is.

A Ford a kategória legjobb eladási eredményét produkálta 2018-ban Európában, 51.500 darabot értékesítve a Rangerből, ami több mint 15 százalékos növekedést jelentett a 2017-es adatokhoz képest.\* A Ford Performance által kifejlesztett új Ranger Raptor – minden idők legkeményebb és legnagyobb teljesítményű Ranger-változata – a 2019-es év közepén szintén forgalomba kerül majd az európai piacon, várhatóan nagy sikert aratva az izgalmas autókért rajongó vásárlók körében.

**2,0 literes EcoBlue: meggyőző erő és finom működés**

A Ranger új, erőteljes 2,0 literes EcoBlue motorja az alacsonyabb üzemanyag-fogyasztás mellett is jobb teljesítmény nyújt. Az új dízelmotor a következő változatokban áll rendelkezésre:

* Változó geometriájú turbótöltős kivitel 130 LE teljesítménnyel és 340 Nm forgatónyomatékkal; legalacsonyabb CO₂-kibocsátás 209 g/km, legkedvezőbb üzemanyag-fogyasztás 8,0 l/100 km\*\*
* Változó geometriájú turbótöltős kivitel 170 LE teljesítménnyel és 420 Nm forgatónyomatékkal; legalacsonyabb CO₂-kibocsátás 216 g/km, legkedvezőbb üzemanyag-fogyasztás 8,3 l/100 km
* Bi-turbo technológiájú, változó geometriájú, nagy nyomású / fix geometriájú, alacsony nyomású turbótöltős kivitel 213 LE teljesítménnyel és 500 Nm forgatónyomatékkal; legalacsonyabb CO₂-kibocsátás 228 g/km, legkedvezőbb üzemanyag-fogyasztás 9,2 l/100 km

A kompakt méretű turbótöltőt arra tervezték, hogy már alacsonyabb motorfordulatnál is több levegőt szállítson, mint a most kifutó 2,2 literes TDCi motor hasonló rendszere, így az erőforrás a teljes fordulatszám-tartományban könnyedébben és gyorsabban reagál a gázparancsra.

A motorkínálat legerősebb, Bi-turbo változatában az alacsony fordulatszám-tartományokban két, sorba kötött turbótöltő együttes működése javítja a forgatónyomatékot és a gázreakciókat. Magasabb fordulatszámnál a kisebb turbótöltő leáll, és a nagyobb turbótöltő biztosítja a motor csúcsteljesítményét.

A pontosan kapcsolható hatfokozatú manuális sebességváltó mellett a 170 és 213 lóerős erőforrásokhoz a Ford kategóriaelső, 10 fokozatú automata sebességváltója is megrendelhető, amely már a Ford F-150 pickupban és az új Ford Mustangban is bizonyította teljesítményét és strapabírását. A szélesebb fokozatkiosztás élénkebb gyorsulást, jobb gázreakciót és kedvezőbb üzemanyag-fogyasztást biztosít. Valós idejű, adaptív váltásütemező algoritmusok segítenek abban, hogy a váltó a megfelelő időben mindig a megfelelő fokozatot kapcsolja.

A valós körülményeknek megfelelő vezetési ciklusokban végzett tesztek adatai alapján a Ford arra számít, hogy a 10 fokozatú automata sebességváltóval 9 százalékos, a manuális kapcsolású egységgel pedig 4 százalékos fogyasztáscsökkentés érhető el a hasonló teljesítményű kifutó hajtásláncokhoz képest.

A 2,0 literes EcoBlue innovatív súrlódáscsökkentő technológiái közt olyan megoldások szerepelnek, mint az egyetlen darabból készített vezérműtengely-modul, vagy a henger középvonalától 10 mm-rel eltolt főtengely, aminek köszönhetően kisebb oldalirányú terhelés éri a dugattyúkat, és ezzel csökken a dugattyúk és a hengerfal közötti súrlódás.

A jellemzően a prémium személyautókban alkalmazott, az elektromosság hatására alakváltozással reagáló kristályokkal működő piezoelektromos technológia kiválóan alkalmas az üzemanyag mennyiségének szabályozására, ezért a Ford ezt használta fel az üzemanyag-befecskendező egységben.

**Kapcsolatban a világgal – menet közben is**

Az új Ford Rangerben most bevezetett fejlett csatlakozási rendszerek révén az autó vezetője mindig kapcsolatban maradhat a világgal.

A fejlett technológiák hosszú sorában az (Apple CarPlay és Android Auto™ rendszerekkel kompatibilis) SYNC 3 kommunikációs és szórakoztató központ is szerepel, ami hangutasításokkal, illetve a 8 colos központi érintőképernyőn keresztül akár a kétujjas csippentés és végigsimításos mozdulatokkal is kezelhető. Egy másik technológia, a MyKey rendszer segítségével a flottaüzemeltetők úgy programozhatják be az indítókulcsot, hogy korlátozzák a vezető által elérhető végsebességet, a hifi hangerejét, illetve állandóan bekapcsolt állapotba állítják az aktív biztonsági rendszereket.

**Még intelligensebb, még biztonságosabb**

Az új Ranger a kategória első járműve, amelybe alapfelszerelésként kerül a Gyalogosészlelővel kiegészített Ütközésre Figyelmeztető rendszer és az Intelligens Sebességhatároló, amelyek segítenek megelőzni a baleseteket vagy mérsékelni azok súlyosságát, illetve segítenek elkerülni a gyorshajtást és az ezzel járó költséges bírságokat.

Az Ütközésre Figyelmeztető rendszer egy menetirányba néző kamerával és radarral érzékeli az úttesten feltűnő gyalogosokat, és automatikusan fékez, ha a vezető nem reagál a figyelmeztetésre. Ha a rendszer gyalogost észlel, és a gázolást valószínűnek ítéli, először hang- és fényjelzéssel figyelmezteti az autóst.

Ha a vezető nem reagál, a rendszer csökkenti a féktárcsák és a fékbetétek közti rést, hogy ezzel is lerövidítse a fékezéshez szükséges időt. Ha a vezető még mindig nem tett semmit, a berendezés automatikusan fékezni kezd, csökkentve a jármű sebességét.

Az Intelligens Sebességhatároló a Ford két technológiája, a Sebességhatároló és a Közlekedési Tábla Felismerés előnyeit egyesítve automatikusan a mindenkori sebességkorlátozásokhoz igazítja a Ranger legnagyobb sebességét.

Az autós a kormánykeréken elhelyezett kezelőszervekkel aktiválhatja az Intelligens Sebességhatárolót, beállítva az autó maximális sebességét. A rendszer a szélvédő mögé beépített kamera segítségével ismeri fel a jelzőtáblákat, és ha a megengedett sebességhatár alacsonyabb, mint az autóban beállított utazósebesség, csökkenti a Ranger tempóját. Ha sebességhatár újra magasabb lesz, a rendszer lehetővé teszi, hogy a vezető az előzőleg beállított sebességre gyorsítson, elkerülve ezzel a gyorshajtást.

Az új Ranger kínálatában először jelenik meg a Ford KeyFree rendszer és a Ford Power motorindító gomb. A platóhátfal zárszerkezetét a központi zár rendszerbe integrálták. Az opcióként rendelhető Aktív Parkolóasszisztens önállóan bekormányozza az autót a párhuzamos parkolóhelyekre, miközben a vezetőnek csak a gázt és a féket kell kezelnie.

Ahogy az előző Rangerben már megszokhattuk, az autózást számos vezetéssegítő technológia teszi kényelmesebbé és biztonságosabbá, köztük a Sávelhagyásra Figyelmeztető Rendszer és a Sávtartó Asszisztens, az Akadályfelismerő rendszerrel kiegészített Adaptív Sebességtartó Automatika, a Közlekedési Tábla Felismerés, az első-hátsó parkolószenzorok, a tolatókamera, valamint az oldaldőlés-mérsékléssel és utánfutó stabilizáló rendszerrel kiegészített Elektronikus Stabilitásprogram.

Az új Ranger vezetésének élményét tovább javítja a kényelmesebbre hangolt rugózás. A rugók és a lengéscsillapítók feszességét az egyes modellváltozatok karakterének megfelelően állították be a mérnökök.

**Erőteljes, modern dizájn**

Az új Ranger-stílus erőteljes megjelenéssel ruházza fel az autót. A formatervezők átalakították az első lökhárítót, és az új hűtőrácsot egy középső díszléc osztja két keskenyebb részre. A fényezések kínálatában két új szín – a Diffused Silver és a Blue Lightning – is megjelenik, a gazdagabb felszereltségű változatokhoz pedig xenon fényszóró és LED nappali menetvilágítás jár.

A komfortos, személyautós jellegű utastérhez Ebony Black kárpitozás is kérhető, amit izgalmasan ellenpontoznak a fényezett felületek. A 10 fokozatú automata sebességváltóval felszerelt modellekben elegáns kezelőgomb található. A luxuskivitelű Ranger Limited változat fekete bőrkárpitozással és exkluzív 17 colos könnyűfém keréktárcsákkal készül.

A Ranger Wildtrak látványosan kiemelkedik a tömegből; erről a különleges Saber Orange külső fényezés, a trapéz alakú hűtőrács markáns, sötét titánium színe és a látványos légbeömlők gondoskodnak. Ugyanez a titánium-hatású árnyalat jelenik meg a külső tükörburkolatokon, a kilincseken, az oldalsó szellőzőnyílásokon és a plató rögzítősínjein is.

A Wildtrak új utastéri elemei még minőségibb és sportosabb hatást keltenek: a kabinban selyemfényű, sötét krómszínű dekorációs betétek láthatók, a részleges bőrkárpitozású üléseket pedig dombornyomású Wildtrak embléma díszíti.

Mind a Limited, mind a Wildtrak változatok felszereltségében megtalálható a könnyen felhajtható platóhátfal, amelynél egy torziós rúd jelentősen csökkenti a hátfal mozgatásához szükséges erőt.

A Ranger kínálat csúcsát kétség kívül a Ford Performance csapata által az off-road rajongók számára fejlesztett Ranger Raptor jelenti majd, mely 2019 májusában jelenik meg Európa utjain. Az új modellt a Ford 2,0 literes EcoBlue motorjának biturbó változata hajtja, amelynek 213 lóerős teljesítményét és 500 Nm forgatónyomatékát egy új, 10 fokozatú automata sebességváltó továbbítja a kerekekhez.

A csúcs-Ranger tekintélyt parancsoló kiállásáról extrém stíluselemek, nagy sebességű off-road képességeiről pedig egyedi Ford Performance futómű gondoskodik.

# # #

\* A legfrissebb, 2018 november végén rendelkezésre álló adatok alapján. A Ford Európa 20 legfontosabb európai piaca Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország és Svájc.

\*\* Az üzemanyag/energiafogyasztási, CO2-kibocsátási és az elektromos üzemmódban megtehető hatótávolság adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb EC/692/2008 direktíva alapján regisztrálták. Az üzemanyag-fogyasztási és CO2-kibocsátási adatok egy járműtípusra, nem pedig egy adott járműre vonatkoznak. Az alkalmazott tesztelési eljárás lehetővé teszi a különféle járműtípusok és különféle gyártmányok összehasonlítását. A közúti üzemanyag/energiafogyasztási, CO2-kibocsátási és az elektromos üzemmódban megtehető hatótávolság adatai eltérhetnek az itt közölt adatoktól, mivel ezeket befolyásolhatja a vezetési stílus, akárcsak egyéb, nem műszaki jellegű tényezők is. A CO2 egy üvegházhatású gáz, ami a legnagyobb mértékben felelős a globális felmelegedésért.

2017. szeptember 1-től kezdve egyes új autók típusbizonyítványát már a legújabb (EU) 2017/1151 direktíva alapján, a Világszinten Összehangolt Könnyűgépjármű-Vizsgálati Eljárással (WLTP) készítik, ami egy új, életszerűbb vizsgálati módszer az üzemanyag-fogyasztás és a CO2-kibocsátás mérésére. 2018 szeptemberétől kezdve a WLTP teljes egészében felváltja a jelenleg használatos Új Európai Vezetési Ciklus (NEDC) eljárást. A NEDC kivezetésének időszakában a WLTP által mért üzemanyag-fogyasztási és CO₂-értékeket visszaszámítják az NEDC szabvány szerinti értékekre; ez lesz a 'korrelációs eljárás'. Az új értékek némileg különböznek majd a korábbi fogyasztási és emissziós értékektől, mivel a vizsgálat néhány eleme is megváltozik, így előfordulhat, hogy ugyanazon járműhöz különböző üzemanyag-fogyasztási és a CO2-kibocsátási adatok tartoznak majd.

# # #

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók tervezése, gyártása, értékesítése, és a velük kapcsolatos szolgáltatások biztosítása. A vállalat a Ford Motor Credit Company révén pénzügyi szolgáltatásokat is nyújt. A Ford vezető szerepre törekszik az elektromos autók, az önvezető járművek és a mobilitás területén. A Ford mintegy 200.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 53.000 alkalmazottat, az összevont, illetve nem összevont közös vállalkozásokkal együtt pedig mintegy 68.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |